(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΚΑ΄

Τετάρτη, 21 Μαΐου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ Α. Λιούτα, Μ. Χατζηιωαννίδου. , σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς την Υπουργό Παιδείας, Θρησκευμάτων και Αθλητισμού:, σελ.   
 i. με θέμα: «Εξαίρεση των φοιτητών με αναπηρία από τις διατάξεις για τους "αιώνιους φοιτητές"», σελ.   
 ii. με θέμα: «Τα νέα αυταρχικά μέτρα «νόμου και τάξης» στα πανεπιστήμια την ώρα που η κυβέρνηση παραβιάζει τις αρχές του ευρωπαϊκού Κράτους Δικαίου και απολαμβάνει ατιμωρησία στο έγκλημα των Τεμπών και το σκάνδαλο των υποκλοπών», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Επί των επικαίρων ερωτήσεων:  
  
 ΚΑΖΑΜΙΑΣ Α. , σελ.   
 ΚΟΥΒΕΛΑΣ Δ. , σελ.   
 ΠΑΠΑΪΩΑΝΝΟΥ Ν. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΑ΄

Τετάρτη 21 Μαΐου 2025

Αθήνα, σήμερα στις 21 Μαΐου 2025, ημέρα Τετάρτη και ώρα 8.58΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, καλημέρα. Αρχίζει η συνεδρίαση.

Χρόνια πολλά στους εορτάζοντες, στην κ. Κιούση!

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-5-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΚ΄ συνεδριάσεώς του, της Τρίτης 20 Μαΐου 2025, σε ό,τι αφορά την ψήφιση στο σύνολο των σχεδίων νόμων: α) «Κύρωση του Μνημονίου Κατανόησης σχετικά με τη Συνεργασία στους Τομείς Αεροναυτικής και Ναυτικής Έρευνας και Διάσωσης μεταξύ της Κυβέρνησης της Ελληνικής Δημοκρατίας, εκπροσωπούμενης από το Υπουργείο Εθνικής Άμυνας της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου, εκπροσωπούμενης από το Υπουργείο Άμυνας της Αραβικής Δημοκρατίας της Αιγύπτου» β) «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Στρατηγείου Συμμαχικής Διοίκησης Μικτής Δύναμης Νάπολης αναφορικά με την Παροχή Υποστήριξης Φιλοξενούντος Έθνους για την Εκτέλεση της Άσκησης “NOBLE JUMP 2017”»)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 21 Μαΐου 2025, ότι οι υπ’ αριθμόν 898/13-5-2025 και 930/19-5-2025 επίκαιρες ερωτήσεις θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Νικόλαο Παπαϊωάννου.

Κατόπιν τούτου, θα συζητηθεί η πρώτη με αριθμό 898/13-5-2025 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας της Νέας Δημοκρατίας κ. Δημητρίου Κούβελαπρος την Υπουργό Παιδείας, Θρησκευμάτων και Αθλητισμού με θέμα: «Εξαίρεση των φοιτητών με αναπηρία από τις διατάξεις για τους "αιώνιους φοιτητές"».

Παρακαλώ, κύριε συνάδελφε, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Καλημέρα, χρόνια πολλά στις εορτάζουσες και στους εορτάζοντες. Η ερώτησή μου, πράγματι, αφορά στη δυνατότητα εξαίρεσης των φοιτητών με αναπηρία από τις διατάξεις για τους αιώνιους φοιτητές που πρόσφατα, σωστά, θέσπισε το Υπουργείο Παιδείας και Θρησκευμάτων.

Είναι γνωστό, κύριε Υφυπουργέ, ότι η προσβασιμότητα και η ισότητα στην εκπαίδευση είναι θεμελιώδη δικαιώματα για όλους τους πολίτες ανεξαρτήτως των δυσκολιών που κάποιοι αντιμετωπίζουν λόγω αναπηρίας. Οι φοιτητές με αναπηρία, παρά τις εντυπωσιακές τους επιδόσεις και τη θέλησή τους να ολοκληρώσουν τις σπουδές τους, συχνά αντιμετωπίζουν εξαιρετικά δυσχερείς συνθήκες και καθυστερήσεις που οφείλονται στην ανάγκη προσαρμογής των υποδομών της διδασκαλίας, αλλά και στις ιατρικές θεραπείες ή στις δυσκολίες που σχετίζονται με την αναπηρία τους. Αυτές οι καθυστερήσεις, που δεν αντανακλούν στην ικανότητα και στη δέσμευσή τους για ολοκλήρωση των σπουδών τους, δεν πρέπει να θεωρούνται ως «αιωνιότητα» ή ως αδυναμία προόδου, αλλά ως αναπόδραστες συνέπειες των ειδικών αναγκών τους.

Η υπάρχουσα νομοθεσία για τους αιώνιους φοιτητές δεν επιτρέπει την ολοκλήρωση των σπουδών σε αόριστο χρόνο παρά μόνο εντός του χρονικού πλαισίου ν+2 έτη. Αυτό έχει ως αποτέλεσμα να θέτει περιορισμούς σε φοιτητές που λόγω της αναπηρίας τους δεν μπορούν να ανταποκριθούν στους ίδιους χρόνους και συνθήκες με άλλους φοιτητές.

Η εφαρμογή αυτής της διάταξης στους φοιτητές με αναπηρία μπορεί να δημιουργήσει αδικίες και να τους αποκλείσει από την ολοκλήρωση των σπουδών τους, αποστερώντας τους από ευκαιρίες που θα έπρεπε να έχουν, για να προχωρήσουν στην ακαδημαϊκή τους πορεία και, τελικά, στην επαγγελματική τους αποκατάσταση και στην εν γένει κοινωνική και οικονομική ζωή.

Συνεπώς, ερωτάται η αρμόδια Υπουργός εάν προτίθεται το Υπουργείο σας να μεριμνήσει για την εξαίρεση των φοιτητών με αναπηρία από τις διατάξεις για τους αιώνιους φοιτητές, προκειμένου έτσι να τους δοθεί η δυνατότητα να ολοκληρώσουν τις σπουδές τους με αξιοπρέπεια και χωρίς περιορισμούς, που προκύπτουν από αντικειμενικούς παράγοντες ανεξάρτητους της θέλησης τους, που δεν υπόκεινται στον έλεγχό τους.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υφυπουργός.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Καλημέρα, χρόνια πολλά στους εορτάζοντες και στις εορτάζουσες και από μένα.

Κύριε Βουλευτά, με τους ν.4777/2021 και ν.4957/2022 ρυθμίστηκαν τα θέματα της χρονικής διάρκειας των σπουδών. Για τη διευθέτηση του θέματος θα μου επιτρέψετε να μη χρησιμοποιώ τον όρο «αιώνιοι φοιτητές» ή «λιμνάζοντες φοιτητές», να χρησιμοποιούμε τον όρο «μη ενεργοί φοιτητές», ο οποίος όρος έρχεται πιο κοντά και στην ακαδημαϊκή φιλοσοφία.

Σύμφωνα λοιπόν με το ισχύον θεσμικό πλαίσιο, η ανώτατη διάρκεια φοίτησης σε ένα προπτυχιακό πρόγραμμα με ελάχιστη διάρκεια οκτώ ακαδημαϊκά εξάμηνα είναι ν+2, ενώ ο χρόνος αυτός είναι προσαυξημένος κατά τέσσερα ακαδημαϊκά εξάμηνα. Σε πρόγραμμα σπουδών του οποίου ο ελάχιστος χρόνος υπερβαίνει τα οκτώ ακαδημαϊκά εξάμηνα, μιλάμε για τμήματα τα οποία είναι πενταετή ή εξαετή, ο ελάχιστος χρόνος σπουδών είναι προσαυξημένος κατά έξι ακαδημαϊκά εξάμηνα. Μετά λοιπόν από τη συμπλήρωση, όπως ορίζει ο νόμος, της ανώτατης διάρκειας φοίτησης το διοικητικό συμβούλιο του τμήματος εκδίδει την πράξη διαγραφής. Αυτό λοιπόν είναι το γενικό πλαίσιο.

Πρέπει όμως να τονιστεί ότι στους υπάρχοντες νόμους, όπως και εσείς τονίσατε, με τον εσωτερικό κανονισμό καθορίζονται φυσικά και οι διαδικαστικές λεπτομέρειες και τα δικαιολογητικά για την κατ’ εξαίρεση υπέρβαση της ανώτατης χρονικής διάρκειας. Άρα λοιπόν έχει προβλεφθεί, όπως είπα και προηγουμένως, το δικαίωμα υποβολής αίτησης για μερική φοίτηση. Αυτό μεταξύ άλλων αφορά προφανώς και τους φοιτητές με αναπηρία και ειδικές εκπαιδευτικές ανάγκες, που σας απασχολούν στην ερώτησή σας.

Για τους φοιτητές που φοιτούν υπό καθεστώς μερικής φοίτησης κάθε εξάμηνο προσμετράται ως μισό ακαδημαϊκό εξάμηνο. Οι φοιτητές αυτοί δεν μπορούν να δηλώσουν για παρακολούθηση και να εξετάζονται σε αριθμό μεγαλύτερο από το μισό των μαθημάτων του εξαμήνου που προβλέπει το πρόγραμμα σπουδών. Παράλληλα, άλλη μία διευκόλυνση που έχει προβλεφθεί και μπορούν να εφαρμόσουν και οι φοιτητές με αναπηρία, εφόσον βεβαίως δεν έχουν υπερβεί το ανώτατο όριο φοίτησης, είναι η δυνατότητα να διακόψουν τη φοίτησή τους για χρονική διάρκεια που δεν υπερβαίνει τα δύο έτη.

Διακοπή της φοίτησης μπορεί να ζητήσει άπαξ ή τμηματικά για χρονικό διάστημα κατ’ ελάχιστον ενός ακαδημαϊκού εξαμήνου, αλλά η διάρκεια δεν μπορεί να υπερβαίνει αθροιστικά τα δύο έτη. Όπως βλέπετε, λοιπόν, και εσείς, κύριε Βουλευτά, το ισχύον θεσμικό πλαίσιο δεν προβλέπει μια καθολική εφαρμογή, αλλά περιλαμβάνει διάφορες εξαιρέσεις οι οποίες διευκολύνουν σημαντικά τους φοιτητές με αναπηρία για τους οποίους ρωτάτε.

Σύμφωνα με τα ισχύοντα, φέτος πρόκειται να έχουμε τις πρώτες διαγραφές των φοιτητών. Πρόκειται ουσιαστικά για τους φοιτητές που κατά την έναρξη ισχύος του ν.4777/2021 ήταν εγγεγραμμένοι σε προγράμματα σπουδών πρώτου κύκλου και είχαν ήδη υπερβεί την ελάχιστη χρονική διάρκεια φοίτησης του προγράμματος σπουδών. Ως Υπουργείο Παιδείας ζητήσαμε από τα πανεπιστήμια να μας δώσουν λεπτομερή στοιχεία σχετικά με το πόσοι από αυτούς έχουν ενδιαφερθεί να ολοκληρώσουν τις σπουδές τους.

Στόχος μας, λοιπόν, είναι -και κλείνω- στο πλαίσιο της εφαρμογής του νόμου για τις διαγραφές να μην αδικηθεί κανένας φοιτητής που αγωνίζεται να ολοκληρώσει τις σπουδές του, αλλά αντιμετωπίζει αντικειμενικές δυσκολίες, όπως η αναπηρία που σας απασχολεί στην ερώτησή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, κύριε Υφυπουργέ.

Προφανώς, συνεννοούμαστε πολύ καλά. Με τον όρο «αιώνιοι φοιτητές» δεν θέλω να υποτιμήσω οποιονδήποτε νέο συμμετέχει στην τριτοβάθμια εκπαίδευση στην προσπάθειά του να ολοκληρώσει τις σπουδές. Απλώς, είναι ο όρος που έχει επικρατήσει στην καθομιλουμένη. Προφανώς, αναφέρομαι στους μη ενεργούς φοιτητές και στην ορθολογιστική προσπάθεια που είναι σε εξέλιξη αυτούς τους μήνες, αυτήν τη χρονική περίοδο, για να ξεκαθαρίσει το τοπίο στα πανεπιστήμια μας. Διότι δεν έχει καμία λογική. Αντίθετα, είναι προφανώς σε βάρος της εκπαιδευτικής κοινότητας και της όλης εκπαιδευτικής διαδικασίας να εμφανίζονται αριθμοί φοιτητών-φαντάσματα στην πραγματικότητα, μη ενεργών φοιτητών.

Προφανώς και υπάρχουν προβλέψεις και διατάξεις που δίνουν τη δυνατότητα υπό συνθήκες και προϋποθέσεις -εξαιρετικά πάντα- να διακόψει κάποιος φοιτητής τις σπουδές του προσωρινά. Εξυπακούεται. Όμως, σωστά αντιλαμβάνεστε ότι δεν αναφέρομαι σε αυτήν τη νομοθεσία, σε αυτό το πλαίσιο, αλλά σε μια ειδική ρύθμιση που πρέπει αυτήν τη στιγμή να έρθει, για να μπορέσει στην παρούσα φάση που θα γίνει αυτή η μεγάλη εκκαθάριση να διευθετήσει το ζήτημα όσων συμπολιτών μας, νεαρών σε ηλικία, φοιτούν στα ελληνικά δημόσια πανεπιστήμια και λόγω αντικειμενικών δυσκολιών που η αναπηρία τους προκαλεί δεν έχουν καταφέρει να ολοκληρώσουν τις σπουδές τους στον χρόνο που προβλέπεται, όσες εξαιρέσεις και άλλες ρυθμίσεις ευνοϊκές γι’ αυτούς και αν έχουν αξιοποιήσει.

Με την ευκαιρία, θα ήθελα να θίξω και ένα ζήτημα που φτάνει συχνά στα αυτιά μου και αφορά τη συγκεκριμένη κατηγορία φοιτητών. Έχει να κάνει με την προσβασιμότητά τους στις αίθουσες διδασκαλίας, κάποιες φορές ακόμη και την προσβασιμότητα τους στις ημέρες, ώρες και χώρους όπου διεξάγονται εξετάσεις. Άρα, λοιπόν, είναι και αυτό ένα ζήτημα το οποίο έρχεται να ενισχύσει την ανάγκη να υπάρξει μια διευθέτηση, να τραβήξουμε μια αρχή, να γίνει ένα καινούργιο ξεκίνημα και μαζί και με άλλες ρυθμίσεις και διατάξεις, που είμαι βέβαιος ότι το Υπουργείο επεξεργάζεται γι’ αυτήν την ειδική κατηγορία των φοιτητών, να δούμε την επόμενη μέρα πιο αισιόδοξα. Διότι είναι σαφές ότι η πολιτική της Κυβέρνησης Μητσοτάκη και του Υπουργείου επιβάλλει, έχει σαν σηματωρό της τη συμπερίληψη και την επιβεβλημένη ανάγκη να υπηρετήσουμε τον καθένα και την καθεμία χωρίς διάκριση, αλλά αντιθέτως με φροντίδα, έτσι ώστε κανείς να μην μείνει πίσω.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Βουλευτά, νομίζω ότι η ερώτησή σας είναι ιδιαίτερα σημαντική, γιατί μας δίνεται η ευκαιρία και εσείς να πείτε τις απόψεις σας, αλλά και η πολιτική ηγεσία του Υπουργείου Παιδείας να τοποθετηθούμε για ένα τόσο λεπτό κοινωνικό ζήτημα το οποίο μας απασχολεί και φυσικά απασχολεί όλη την ακαδημαϊκή κοινότητα.

Άρα, μου δίνεται η ευκαιρία απαντώντας στη δευτερολογία μου να θίξω πολύ επιγραμματικά τη γενικότερη μέριμνα, που έχουν λάβει για τους φοιτητές με αναπηρία οι τελευταίες κυβερνήσεις από το 2019 με τα νομοθετήματα, οι κυβερνήσεις του Κυριάκου Μητσοτάκη, που δείχνουν πραγματικά την ευαισθησία, την ξεκάθαρη ευαισθησία, του αγκαλιάσματος όλων των φοιτητριών και των φοιτητών στα ανώτατα εκπαιδευτικά ιδρύματα.

Έτσι, λοιπόν, στις διατάξεις του ν.4957/2022 ρυθμίζονται θέματα, όπως η διευκόλυνση των σπουδών και της καθολικής προσβασιμότητας φοιτητών με αναπηρία και με ειδικές εκπαιδευτικές ανάγκες στους χώρους και τις εκπαιδευτικές ερευνητικές δραστηριότητες των ανώτατων εκπαιδευτικών ιδρυμάτων.

Σύμφωνα, επίσης, με τον ίδιο νόμο σε κάθε δημόσιο πανεπιστήμιο συστήνεται συμβούλιο φοιτητών, το οποίο εισηγείται προς τα όργανα διοίκησης του πανεπιστημίου θέματα σχετικά μεταξύ άλλων και με τη λήψη μέτρων για την ισότιμη πρόσβαση φοιτητών με αναπηρία και με ειδικές εκπαιδευτικές ανάγκες στις υποδομές, φυσικές και ψηφιακές, ένα πολύ σημαντικό στοιχείο του νόμου, το οποίο δείχνει και ξεκάθαρα ότι η έννοια της ακαδημαϊκής δημοκρατίας σε όλους τους νόμους που ψήφισε η Κυβέρνηση της Νέας Δημοκρατίας είναι βασικό στοιχείο και βασικό χαρακτηριστικό.

Παράλληλα, λοιπόν, με τον εσωτερικό κανονισμό της λειτουργίας των πανεπιστημίων καθορίζονται θέματα εσωτερικής λειτουργίας του κάθε ΑΕΙ, μεταξύ των οποίων και θέματα σχετικά με την υποστήριξη φοιτητών με αναπηρία ή ειδικές εκπαιδευτικές ανάγκες, καθώς και οι εναλλακτικές μέθοδοι για την αξιολόγηση των φοιτητών με αναπηρία και τέτοιου είδους ειδικές ανάγκες.

Επιπλέον, προβλέπεται η δυνατότητα χρήσης μεθόδων σύγχρονης εξ αποστάσεως εκπαίδευσης για την εξασφάλιση της προσβασιμότητας στo πλαίσιo του ψηφιακού μετασχηματισμού της ανώτατης εκπαίδευσης και τη σωστή χρήση της τεχνητής νοημοσύνης στην ανώτατη εκπαίδευση. Συγχρόνως, όσον αφορά στην πρακτική άσκηση και αυτά διέπονται μέσα από τον κανονισμό.

Τέλος, σύμφωνα με το νομικό πλαίσιο, σε κάθε πανεπιστήμιο προβλέπεται η σύσταση διοικητικής δομής με ονομασία «Μονάδα Ισότιμης Πρόσβασης Ατόμων με Αναπηρία και Ατόμων με Ειδικές Ανάγκες». Είναι κάτι, λοιπόν, που προβλέπεται ρητά μέσα από τον νόμο και φυσικά και η σύσταση διοικητικής δομής ως μονάδα ψηφιακής διακυβέρνησης, η οποία είναι αρμόδια εκτός των άλλων και για την προσβασιμότητα σε άτομα με αναπηρία.

Επιπρόσθετα, στις αρμοδιότητες της μονάδας στρατηγικού σχεδιασμού του κάθε πανεπιστημίου περιλαμβάνεται και η αξιολόγηση του σχεδίου ισότιμης πρόσβασης των ατόμων με αναπηρία και ειδικές εκπαιδευτικές ανάγκες.

Άρα, πρέπει να σημειωθεί επιπλέον ότι με απόφαση του συμβουλίου διοίκησης συγκροτείται η Επιτροπή Ισότιμης Πρόσβασης Ατόμων με Αναπηρία και Ατόμων με Ειδικές Εκπαιδευτικές Ανάγκες του κάθε πανεπιστημίου.

Με βάση, λοιπόν, όπως σας είπα, κύριε Βουλευτά, προκύπτει σαφώς ότι η πολιτεία έχει θεσμοθετήσει σειρά μέτρων για την ολοκλήρωση των σπουδών και τη διευκόλυνση της πρόσβασης φοιτητών με αναπηρία και ειδικές εκπαιδευτικές ανάγκες στις υποδομές, υπηρεσίες, εξοπλισμό και εκπαιδευτικό υλικό. Άρα, και οι δύο πυλώνες στηρίζονται και ο ακαδημαϊκός που εμπεριέχει τον εξεταστικό, αλλά και η φυσική παρουσία αυτών των ατόμων.

Από εκεί και πέρα, με βάση όλα όσα σας είπα και στην πρωτολογία μου, σας λέω, λοιπόν, επίσημα ότι ως Υπουργείο εξετάζουμε με προσοχή τα δεδομένα, ώστε να φέρουμε νομοθετική ρύθμιση που θα διευθετεί με τον καλύτερο τρόπο το θέμα της ανώτατης διάρκειας φοίτησης για φοιτητές με αναπηρία με καθαρά κοινωνικό πρόσημο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Βουλευτής κ. Αθανάσιος Λιούτας ζητεί άδεια ολιγοήμερης απουσίας στο εξωτερικό για προσωπικούς λόγους από 10 έως 13 Ιουνίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Επίσης, ηΒουλευτής κ. Μαρία-Νεφέλη Χατζηιωαννίδου ζητεί άδεια ολιγοήμερης απουσίας στο εξωτερικό από 22 έως 24 Μαΐου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Συνεχίζουμε με τη δεύτερη με αριθμό 930/19-5-2025 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ.Αλέξανδρου Καζαμίαπρος την Υπουργό Παιδείας, Θρησκευμάτων και Αθλητισμού με θέμα: «Τα νέα αυταρχικά μέτρα «νόμου και τάξης» στα πανεπιστήμια την ώρα που η κυβέρνηση παραβιάζει τις αρχές του ευρωπαϊκού κράτους δικαίου και απολαμβάνει ατιμωρησία στο έγκλημα των Τεμπών και το σκάνδαλο των υποκλοπών».

Παρακαλώ, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, σύμφωνα με το άρθρο 16 του Συντάγματος, όλοι οι Έλληνες έχουν δικαίωμα δωρεάν παιδείας σε όλες τις βαθμίδες στα κρατικά εκπαιδευτήρια. Το γνωρίζετε αυτό. Ωστόσο, τις προηγούμενες ημέρες τόσο η Υπουργός Παιδείας όσο και ο Κυβερνητικός Εκπρόσωπος ανακοίνωσαν τις προθέσεις της Κυβέρνησης να στερεί στο εξής τη φοιτητική ιδιότητα από φοιτητές οι οποίοι συλλαμβάνονται, λέει, για αξιόποινες πράξεις και αυτό προτού επέλθει η καταδικαστική απόφαση.

Επίσης, ανακοινώσατε ότι και οι πρυτάνεις θα πρέπει να υπόκεινται σε διοικητικές κυρώσεις, αν δεν εφαρμόζουν μέτρα τα οποία διακόπτουν, αναστέλλουν την παραβατική συμπεριφορά στα πανεπιστήμια. Όπως ξέρετε καλά, αυτά τα μέτρα καταργούν θεμελιώδεις αρχές και θεμελιώδη ανθρώπινα δικαιώματα, όπως είναι το δικαίωμα στην εκπαίδευση, όπως είναι το τεκμήριο της αθωότητας για φοιτητές οι οποίοι συλλαμβάνονται.

Και βεβαίως θα πρέπει εδώ να προσθέσουμε ότι έρχονται σε σύγκρουση με τα άρθρα 2 και 6 της Ευρωπαϊκής Σύμβασης Δικαιωμάτων του Ανθρώπου και αποκλίνουν από τη διαδικασία εξευρωπαϊσμού που η Κυβέρνησή σας διατείνεται ότι επιθυμεί να ακολουθήσει. Στην πραγματικότητα, τέτοια αυταρχικά μέτρα αντιγράφουν πρακτικές των χωρών της Αφρικής και της Ασίας, αυταρχικών καθεστώτων σε αυτές τις ηπείρους.

Και θα πρέπει επίσης να σας επισημάνω ότι μετά το πρόσφατο φιάσκο, το μεγαλειώδες φιάσκο της Πανεπιστημιακής Αστυνομίας, που ανακοίνωσε η Κυβέρνησή σας με τυμπανοκρουσίες ως πανάκεια και τελικά μάθαμε ότι τίποτα δεν έχει γίνει γι’ αυτό μετά από τρία χρόνια, θα πρέπει να μας πείτε τι εχέγγυα μπορείτε να δώσετε, ώστε τα μέτρα αυτά που ανακοίνωσε η Υπουργός Παιδείας μπορούν στην πραγματικότητα να εφαρμοστούν.

Φοβόμαστε ότι και οι κυρώσεις στις διοικήσεις των πανεπιστημίων παραβιάζουν και το αυτοδιοίκητο των πανεπιστημίων, άλλο ένα κεκτημένο δικαίωμα και σημαντικό σε κάθε ευρωπαϊκή χώρα, το οποίο θέλετε τώρα να παραβιάσετε κι εσείς.

Και σας ερωτώ: Γιατί η Κυβέρνηση δεν προέβη σε οποιαδήποτε σοβαρή αυτοκριτική και σε απολογισμό για τα αίτια της παταγώδους αποτυχίας της Πανεπιστημιακής Αστυνομίας; Πρόσφατα ο Πρωθυπουργός αναγνώρισε -και λέω με δικά του λόγια- ότι «τελικά η Πανεπιστημιακή Αστυνομία έτσι όπως την είχαμε σχεδιάσει, για να το πω πολύ απλά, δεν δούλεψε». Δεν δούλεψε, έτσι απλά. Έχετε δηλαδή ένα ζήτημα να εξηγήσετε και δεν το εξηγείτε και ρίχνετε την ευθύνη στους πρυτάνεις.

Και το δεύτερο: Τι εγγυήσεις μπορείτε να δώσετε, ώστε τα νέα μέτρα αυτά όπως είναι η αφαίρεση της φοιτητικής ιδιότητας από φοιτητές, καθώς και η εφαρμογή διοικητικών ποινών στους πρυτάνεις δεν θα προκαλέσουν ένα κύμα αντιδράσεων και στην Ευρωπαϊκή Ένωση και στην ελληνική κοινωνία και στην πανεπιστημιακή κοινότητα;

Και, βεβαίως, πρέπει να εξηγήσετε και στον ελληνικό λαό πώς είναι δυνατό να έχετε σε ατιμωρησία τους υπεύθυνους για σοβαρά εγκλήματα, όπως είναι το έγκλημα των Τεμπών, όπως είναι το σκάνδαλο των υποκλοπών και ταυτόχρονα να ανακοινώνετε τέτοια δρακόντεια μέτρα που παραβιάζουν το τεκμήριο της αθωότητας ενάντια σε φοιτητές;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, θα ξεκινήσω από κάτι που πιστεύω πως πρέπει να αποτελεί κοινή παραδοχή όλων μας, ότι το πανεπιστήμιο είναι ένας χώρος διδασκαλίας και έρευνας και ότι η διδασκαλία και η έρευνα στα ανώτατα εκπαιδευτικά ιδρύματα διέπονται από ακαδημαϊκή ελευθερία, ακαδημαϊκή ελευθερία όμως που δεν σημαίνει ασυδοσία ούτε ανοχή σε πράξεις που δεν σχετίζονται σε καμία περίπτωση με την έρευνα, τη διδασκαλία και την ελεύθερη έκφραση και διακίνηση ιδεών.

Πράξεις όπως άσκηση ψυχολογικής ή σωματικής βίας, ανάπτυξη έκνομων δραστηριοτήτων που μπορούν να φτάνουν και κατά της ζωής ή φθορά ξένης περιουσίας δεν πρέπει να έχουν καμία θέση στα πανεπιστήμια μας και αυτές οι ενέργειες είναι πλήρως καταδικασμένες από την ελληνική κοινωνία και από την συντριπτική πλειοψηφία της ακαδημαϊκής κοινότητας.

Και γι’ αυτόν τον λόγο η Κυβέρνηση του Κυριάκου Μητσοτάκη ήδη από τον πρώτο μήνα της θητείας της το 2019 φρόντισε, με τον νόμο τον οποίο έφερε στη Βουλή και ψήφισε, να κατοχυρώσει την πλήρη ακαδημαϊκή έκφραση και διακίνηση ιδεών στα εκπαιδευτικά ιδρύματα.

Συγκεκριμένα, λοιπόν, θέλω να πω ότι με το άρθρο 64 του ν.4623/2009 -και για την οικονομία του χρόνου θα αναφερθώ μόνο στην τρίτη παράγραφο- «εντός των χώρων των ΑΕΙ οι δημόσιες αρχές ασκούν τις κατά νόμο αρμοδιότητές τους συμπεριλαμβανομένης της επέμβασης λόγω τέλεσης αξιόποινων πράξεων».

Κάποιος θα μπορούσε να πει ότι αυτό το προέβλεπε και ο ν.4485/2017. Όμως, υπάρχει μια ειδοποιός διαφορά, ότι αυτό το προέβλεπε μόνο για κακουργηματικές πράξεις και πράξεις κατά της ζωής. Για οποιαδήποτε άλλη έκνομη πράξη έπρεπε να συνεδριάσει και να υπάρχει απόφαση του Πρυτανικού Συμβουλίου, που και εσείς λόγω της ακαδημαϊκής σας ιδιότητας γνωρίζετε πολύ καλά, όπως και εγώ, ότι οποιαδήποτε τέτοια απόφαση προϋποθέτει χρονοβόρες διαδικασίες οι οποίες τελικά οδηγούν στην περαιτέρω αύξηση όλων αυτών των έκνομων ενεργειών.

Δεν μείναμε, όμως, εκεί. Με τον ν.4777/2021 και τον ν.4957/2022 προβλέφθηκε μια σειρά από μέτρα για την ασφάλεια και την προστασία των ανώτατων εκπαιδευτικών ιδρυμάτων. Έχουμε την Επιτροπή Ασφάλειας και Προστασίας, καθώς και τη Μονάδα Ασφάλειας και Προστασίας. Κάθε πανεπιστήμιο είναι υποχρεωμένο να καταρτίζει σχέδιο ασφάλειας και προστασίας και το σχέδιο αυτό ασφάλειας και προστασίας δεν περιλαμβάνει μόνον οτιδήποτε έχει να κάνει με προστασία από έκνομες πράξεις, αλλά και από φυσικές καταστροφές. Είναι κάτι το οποίο πρέπει πραγματικά να το έχουμε υπ’ όψιν μας.

Και φυσικά, προβλέφθηκε με τους νόμους που σας προανέφερα η τοποθέτηση ηλεκτρονικών και άλλων συστημάτων ασφαλείας, όπως η εφαρμογή φωτισμού σε εξωτερικούς χώρους, η εγκατάσταση κέντρου ελέγχου και λήψης σημάτων και εικόνων εφαρμογής συστήματος ελεγχόμενης πρόσβασης. Μιλάμε, λοιπόν, για ένα υβριδικό σύστημα που σε όλα τα σοβαρά πανεπιστήμια του κόσμου υπάρχει και δεν είναι μόνο ούτε η ηλεκτρονική μορφή ούτε η φυσική παρουσία.

Διαπιστώνετε, λοιπόν, και εσείς ότι η Κυβέρνηση του Κυριάκου Μητσοτάκη για την ασφάλεια των πανεπιστημίων δεν έφερε μόνο την Πανεπιστημιακή Αστυνομία. Πράγματι, η Πανεπιστημιακή Αστυνομία δεν λειτούργησε, όπως είχε αρχικά σχεδιαστεί. Όμως, η Πανεπιστημιακή Αστυνομία δεν είναι το μόνο από τα πολλά που σας ανέφερα, ήδη, που έκανε η Κυβέρνηση Μητσοτάκη για την ασφαλή λειτουργία και τη δημιουργία του αισθήματος εμπιστοσύνης.

Και εδώ πρέπει να σταθούμε και να τονίσουμε ότι με όλα όσα ανέφερα δημιουργούνται σταδιακά οι προϋποθέσεις λειτουργίας των ΑΕΙ, χωρίς παραβατικές συμπεριφορές και με γνώμονα την προαγωγή της ποιότητας της ανώτατης εκπαίδευσης στο πλαίσιο μιας ευνομούμενης πολιτείας. Γι’ αυτό και καθημερινά προσπαθούμε να βελτιώνουμε τις πολιτικές μας και να λαμβάνουμε τα απαραίτητα μέτρα, ώστε να φθάσουμε τελικά στο επιθυμητό αποτέλεσμα, που είναι το Ελληνικό Δημόσιο Πανεπιστήμιο να επιτελεί απρόσκοπτα τη βασική αποστολή του, προάγοντας την ακαδημαϊκή διδασκαλία και έρευνα.

Στη δευτερολογία μου θα αναφερθώ αναλυτικά στα μέτρα και θα κάνω τις παρατηρήσεις μου σε όλα αυτά τα οποία επισημάνατε, αξιότιμε κύριε Βουλευτά.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, είπατε στην αρχή ότι δεν πρέπει κανείς να ανέχεται πράξεις βίας και πράξεις παραβατικότητας στα πανεπιστήμια. Ποιος είναι αυτός που τα ανέχεται; Η Κυβέρνηση έχει περάσει μέτρα τα οποία είναι στα χαρτιά. Εσείς έχετε την ευθύνη της ανοχής στα επεισόδια που έγιναν στη Νομική στις 2 Μαΐου. Οι πρυτάνεις κατηγορούν την Κυβέρνηση για μία σειρά από πράγματα στα οποία δεν απαντάτε. Λένε ότι οι κουκουλοφόροι που μπήκαν στο πανεπιστήμιο κυκλοφορούσαν στο κέντρο της Αθήνας. Πού ήταν η Αστυνομία; Έχετε ποτέ πάρει μέτρα ελέγχου της εισόδου των ΑΕΙ, ούτως ώστε να υπάρχει ένας έλεγχος χωρίς να παραβιάζετε τα δικαιώματα των φοιτητών, χωρίς να καταργείτε το αυτοδιοίκητο των πανεπιστημίων; «Όχι» είναι η απάντηση.

Για την Πανεπιστημιακή Αστυνομία πάλι μου δώσατε μία πολύ -αν θέλετε- μπλαζέ απάντηση ότι ναι, δεν λειτούργησε. Γιατί δεν λειτούργησε η Πανεπιστημιακή Αστυνομία; Ο κ. Μητσοτάκης έλεγε στην ΟΝΝΕΔ το 2022 όταν ιδρύθηκε με νόμο ότι η Πανεπιστημιακή Αστυνομία θα είναι εκεί και δεν ήταν εκεί. Η κ. Κεραμέως στις αρχές του 2023 έλεγε ότι υπάρχει Πανεπιστημιακή Αστυνομία στο Πανεπιστήμιο Αθηνών, στο Πολυτεχνείο και στη Θεσσαλονίκη και δεν υπήρχε. Μετά ανακαλύψατε ότι ήταν ένα μέτρο που δεν λειτουργεί. Γιατί δε λειτουργεί; Θα πρέπει να εξηγήσετε τι έγινε.

Οι πρυτάνεις, επίσης, σας κατηγορούν για τα πρωτόκολλα που αναφέρατε, τα πρωτόκολλα ασφαλείας. Εσείς ρίχνετε το μπαλάκι στο γήπεδο των πρυτάνεων, ότι εκείνοι δεν κάνουν τα απαραίτητα, ούτως ώστε να υπάρξουν πρωτόκολλα ασφαλείας και προστασίας από φυσικές καταστροφές.

Ναι, αλλά η Kυβέρνηση έχει ευθύνη γι’ αυτό. Από το 2021 υπάρχει ο σχετικός νόμος και δεν έχετε κάνει απολύτως τίποτα. Τώρα το ανακαλύψατε. Τώρα το ανακοινώνετε. Οι πρυτάνεις λένε ότι δεν έχουν λάβει τα απαιτούμενα κονδύλια για να μπορέσουν να κάνουν αυτά και να μπορούν να τα εφαρμόσουν. Εσείς λέτε ότι τα δώσατε, αλλά δεν ξέρετε πού πήγαν. Έτσι έχει πει η Κυβέρνηση. Παίζετε ένα κρυφτό με τους πρυτάνεις το οποίο είναι απαράδεκτο. Έχετε ευθύνη να λύσετε αυτά τα ζητήματα. Και έπειτα υπάρχει και η ηθική διάσταση του προβλήματος. Ο κ. Μαρινάκης για την επίθεση που έγινε στις 2 Μαΐου είπε ότι είναι πάρα πολύ σοβαρό έγκλημα, πολύ σοβαρό έγκλημα. Να σας ρωτήσω κάτι; Είναι μία συμπεριφορά την οποία δεν δεχόμαστε. Είναι απαράδεκτη συμπεριφορά.

Έχετε πάθει μία, αν θέλετε, αίσθηση αποπροσανατολισμού όσον αφορά στο τι πρέπει να κάνετε και στο πού βρίσκονται τα σοβαρά εγκλήματα. Εδώ στη Βουλή η Κυβέρνησή σας, κανένας Υπουργός, κανένας Βουλευτής της Νέας Δημοκρατίας δεν αποκαλεί το έγκλημα των Τεμπών έγκλημα. Σκοτώθηκαν πενήντα επτά άνθρωποι, τραυματίστηκαν εκατόν ογδόντα άνθρωποι και εσείς μιλάτε για δυστύχημα. Και όταν μπαίνουν κουκουλοφόροι στα πανεπιστήμια, μιλάτε για πολύ σοβαρό έγκλημα. Για τις γυναικοκτονίες δεν ανακοινώνετε παρατηρητήριο, όπως σας προτείνει η Πλεύση Ελευθερίας. Για τα πανεπιστήμια θέλετε. Έχετε μια πάρα πολύ αντιφατική στάση απέναντι στο πρόβλημα αυτό. Βεβαίως, θα πρέπει να πω ότι στα ζητήματα των ανθρωπίνων δικαιωμάτων στην παύση της ιδιότητας του φοιτητή δεν μου δώσατε καμία απάντηση. Παραβιάζει και το Σύνταγμα και τα ανθρώπινα δικαιώματα αυτών των φοιτητών. Το τεκμήριο αθωότητας. Θα περάστε τέτοια απαράδεκτα μέτρα; Γιατί δεν παίρνετε μέτρα τα οποία είναι και λογικά και πολύ πιο πρακτικά, ούτως ώστε να προστατεύσετε τα πανεπιστήμια και θέλετε να κάνετε επίδειξη μηδενικής ανοχής στο ακροατήριο που σας παρακολουθεί και που έχει στερεότυπα για το τι γίνεται στα πανεπιστήμια εξαιτίας βεβαίως της κακής προπαγάνδας της Κυβέρνησής σας. Πρέπει να σκεφτείτε το ζήτημα πιο σοβαρά. Πρέπει να πάψετε να κοιμάστε και να δείχνετε την ευθύνη αλλού. Να εξηγήσετε γιατί η Πανεπιστημιακή Αστυνομία δεν λειτούργησε και να πάρετε πρακτικά μέτρα και όχι να στερείτε τα δικαιώματα για να αντιμετωπίσετε ένα πρόβλημα, το οποίο είναι περιορισμένων διαστάσεων. Πρέπει βεβαίως να αντιμετωπιστεί, αλλά δεν χρειάζονται αυτά τα απαράδεκτα μέτρα που ανακοίνωσε το Υπουργείο Παιδείας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Εξαιτίας της σημαντικότητας της ερώτησης του κυρίου Βουλευτή θα είμαι στον χρόνο μου, αλλά αν λίγο τον υπερβώ, θα ήθελα την επιείκειά σας.

Πρώτα απ’ όλα, κύριε Βουλευτά, μας κατηγορείτε για την ανοχή. Εγώ, λοιπόν, ρωτάω ευθαρσώς. Δεν άκουσα ποτέ να καταδικάζετε ξεκάθαρα όλες αυτές τις τραμπούκικες ενέργειες που συμβαίνουν.

**ΑΛΕΞΑΝΔΡΟΣ ΚΑΖΑΜΙΑΣ:** Φυσικά τις καταδικάζουμε. Τώρα σας το λέω. Αφήστε αυτά τα κόλπα.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ξεκινάμε, πρώτα απ’ όλα, λοιπόν, με το ότι θα ήθελα να ακούσω μία ξεκάθαρη καταδίκη όλων των τραμπούκικων ενεργειών που καταλύουν την ακαδημαϊκή ελευθερία. Αφού, λοιπόν, τις καταδικάσουμε, ερχόμαστε μετά να συζητήσουμε για την επανάσταση του αυτονόητου. Αφού, λοιπόν, δεχόμαστε ότι όλες αυτές οι ενέργειες καταλύουν την ακαδημαϊκή ελευθερία και την έννοια της ακαδημαϊκής παρουσίας μέσα στους χώρους αυτούς, τότε ερχόμαστε να συζητήσουμε για τα μέτρα. Άρα, λοιπόν, στην επανάσταση του αυτονόητου, εμείς, η Κυβέρνηση του Κυριάκου Μητσοτάκη, συμμετέχουμε ενεργά και με πράξεις. Γι’ αυτό, λοιπόν, και μπαίνω στην ουσία.

Η Υπουργός Παιδείας κ. Ζαχαράκη παρουσίασε στη σύνοδο των πρυτάνεων πριν από λίγες ημέρες τις παρεμβάσεις της Κυβέρνησης για την αντιμετώπιση των φαινομένων βίας και ανομίας στα πανεπιστήμια. Θα έρθω αναλυτικά σε όλα όσα είπατε. Αυτά που θα αναφέρω είναι το γενικό περίγραμμα, διότι θα αποτυπωθούν φυσικά και με τη νομοθετική ρύθμιση που σύντομα θα έρθει στη Βουλή και θα έχουμε την ευκαιρία να συζητήσουμε και πιο εν τω βάθει σε νομικό επίπεδο.

Πρώτα απ’ όλα, η υποχρέωση κάθε πανεπιστημιακού ιδρύματος να συγκροτήσει εντός συγκεκριμένης προθεσμίας ένα και μόνο πειθαρχικό συμβούλιο, ένα και μόνο, το οποίο θα πρέπει χωρίς περιθώρια καθυστέρησης και εντός δύο μηνών, με μια παράταση σε εξαιρετικές περιπτώσεις, να επιληφθεί του όποιου ζητήματος.

Αυτοδίκαιη αναστολή της φοιτητικής ιδιότητας για είκοσι τέσσερις μήνες σε περίπτωση που έχω την ποινική δίωξη. Και για να έχω ποινική δίωξη θα πρέπει να υπάρχουν πράξεις βίας κατά της ζωής ή της σωματικής ακεραιότητας ή για σημαντική καταστροφή των εγκαταστάσεων, αλλά η αυτοδίκαιη διαγραφή θα έρθει μετά την αμετάκλητη ποινική καταδίκη. Προφανώς, λοιπόν, συμφωνούμε, το έχουμε πει, εννοείται και θα αποτυπωθεί ότι το τεκμήριο της αθωότητας υπάρχει.

Επομένως, δεν πρέπει να κατηγορείται η Κυβέρνηση για κάτι που αναλυτικά έχουμε ανακοινώσει. Μιλάτε για πειθαρχικές και διοικητικές κυρώσεις για τους Πρυτάνεις και τα μέλη ΔΕΠ που δεν ασκούν τις υποχρεώσεις τους. Είναι προφανές, κύριε Βουλευτά, και το γνωρίζετε και εσείς πάρα πολύ καλά, ότι όταν κάποιος παίρνει μια θέση ευθύνης μέσα στο Πανεπιστήμιο είτε λέγεται Πρόεδρος Τμήματος είτε Κοσμήτορας είτε Πρύτανης, είναι υποχρεωμένος να εφαρμόζει τον νόμο. Η μη εφαρμογή του νόμου σημαίνει παράβαση καθήκοντος και νομίζω ότι οι νόμοι ψηφίζονται από τη Βουλή των Ελλήνων, για να εφαρμόζονται και όχι για να είναι μόνο ωραία λόγια στα χαρτιά.

Υποχρέωση άμεσης κατάρτισης και επικαιροποίηση των σχεδίων ασφαλείας, το είπαμε και προηγουμένως. Δημιουργία παρατηρητηρίου φαινομένων βίας στο Υπουργείο. Πλήρης στελέχωση και ενεργοποίηση της μονάδας ασφαλείας και προστασίας του κάθε πανεπιστημίου. Υποχρεωτική χρήση της ακαδημαϊκής ταυτότητας. Ακαδημαϊκή ταυτότητα έχουν όλοι και τα μέλη ΔΕΠ και οι φοιτητές. Στο τσιπάκι, λοιπόν, που έχει επάνω, χωρίς να παραβιάζεται κανένα ατομικό ή προσωπικό δικαίωμα, θα μπει και ο προσωπικός αριθμός που υπάρχει, του Αριθμού Ειδικού Μητρώου, έτσι ώστε σε χώρους των οποίων η πρόσβαση οφείλει η πολιτεία να αποδώσει μόνο στους χρήστες, να μπαίνουν μόνον οι χρήστες και όχι όποιος περνάει απέξω και θεωρεί ότι πρέπει να μπει μέσα να πει την άποψή του.

Θέσπιση ειδικού ποινικού πλαισίου για την πανεπιστημιακή βία στα πρότυπα της αθλητικής και ενδοοικογενειακής βίας, που σημαίνει τι; Εκδίκαση των σχετικών υποθέσεων, κατά απόλυτη προτεραιότητα. Θέσπιση ειδικών διαδικασιών και προθεσμιών για την ταχεία απονομή της δικαιοσύνης, έτσι ώστε να φτάσουμε σε αυτή την αμετάκλητη απόφαση που είπαμε προηγουμένως, για να μην υπάρχει πρόβλημα και με το τεκμήριο της αθωότητας στον οποιονδήποτε έχει κατηγορηθεί.

Τέλος, σε περίπτωση αποδεδειγμένης φθοράς από καταστροφείς πανεπιστημιακής περιουσίας, ο δράστης θα καλείται να αποκαταστήσει τη ζημιά και σε περίπτωση μη καταβολής, αυτή θα βεβαιώνεται και θα διαβιβάζεται για είσπραξη στη ΔΟΥ. Οτιδήποτε υπάρχει σε υλικοτεχνική υποδομή στο ελληνικό δημόσιο πανεπιστήμιο προέρχεται από το υστέρημα του ελληνικού λαού και η Κυβέρνηση αυτή πλέον είναι -ήταν και είναι- αποφασισμένη αυτή τη φθορά να την προασπίσει. Δεν μπορεί ο οποιοσδήποτε να μπαίνει, να καταστρέφει και να πληρώνει κάποιος άλλος. Αυτό θα πει συνέπεια, αυτό θα πει να έχω το «γνώθι σαυτόν».

Τα μέτρα αυτά, λοιπόν, κύριε Βουλευτά, έχουν γνώμονα ακριβώς το αντίθετο με αυτό που λέτε στην ερώτησή σας. Δεν πρόκειται για μέτρα, τα οποία θίγουν τα ανθρώπινα δικαιώματα, όπως λέτε. Η οριστική αφαίρεση της φοιτητικής ιδιότητας γίνεται μόνον, όπως είπα πολύ επιγραμματικά, μετά από αμετάκλητη ποινική καταδίκη. Η αναστολή της φοιτητικής ιδιότητας για είκοσι τέσσερις μήνες γίνεται σε περιπτώσεις ποινικής δίωξης για συγκεκριμένες πράξεις και όχι για κάτι ασήμαντο, όπως αφήνεται να εννοηθεί στην ερώτησή σας.

Παράλληλα, όπως είπα, και οι Πρυτάνεις οφείλουν να ασκούν τις αρμοδιότητές τους και είμαι σίγουρος ότι όλοι οι Πρυτάνεις των ελληνικών δημοσίων πανεπιστημίων ασκούν τα ασκούν τα καθήκοντά τους. Επομένως, όχι μόνο δεν παραβιάζονται βασικές αρχές του κράτους δικαίου, όπως αναφέρατε, αλλά μπαίνουν και οι απαραίτητες εκείνες δικλίδες για την απρόσκοπτη εκπλήρωση της αποστολής του ελληνικού δημοσίου Πανεπιστημίου. Το ελληνικό δημόσιο Πανεπιστήμιο παρέχει υψηλή ποιότητα ανώτατης εκπαίδευσης και οφείλουμε ως πολιτεία να διασφαλίσουμε ότι η ακαδημαϊκή κοινότητα δεν θα είναι έρμαιο πράξεων παραβατικότητας και ανομίας.

Και κλείνω με το εξής: Ορθώς συζητούμε όλα αυτά τα θέματα. Πρέπει, όμως, να έχουμε υπ’ όψιν μας ότι το ελληνικό δημόσιο Πανεπιστήμιο είναι το πανεπιστήμιο της αριστείας, της ακαδημαϊκότητας, της εξωστρέφειας, της διεθνοποίησης και γι’ αυτό και πολύ καλά γνωρίζετε ότι όλα τα ελληνικά δημόσια Πανεπιστήμια, ανάλογα με την πολυθεματικότητά τους σε όλες τις διεθνείς κατατάξεις βρίσκονται σε περίοπτες θέσεις και η πολιτεία βρίσκεται δίπλα τους, για να τους στηρίξει να ανέβουν ακόμα περισσότερο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 9.34΄ λύεται η συνεδρίαση για αύριο, ημέρα Πέμπτη 22 Μαΐου 2025 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**